**Ohje kirjastoille:**

Varsojen kesän 2024 nuorten kesälukukampanja on Biblioflix. Näin toteutat sen omassa kirjastossasi:

**Kampanjan idea**

Osallistuja lukee kirjan, valitsee kirjasta 1–5 henkilöhahmoa ja valitsee, ketkä näyttelisivät näitä henkilöhahmoja tv-sarjassa.

Kampanjan ajankohta on 3.6.–30.8.2024. Se on suunnattu 12–19-vuotiaille nuorille.

Osallistujien kesken voi jakaa tai arpoa palkintoja. Jokainen osallistuva kirjasto päättää itse, miten palkitsee osallistujia sekä hankkii palkintonsa itse.

**Osallistuminen kirjastossa**

Osallistuja lukee kirjan. Kun kirja on luettu, osallistuja valitsee lukemastaan kirjasta 1–5 henkilöhahmoa ja valitsee, ketkä näyttelisivät näitä henkilöhahmoja tv-sarjassa. Jos kirjasta on jo tehty sarja tai elokuva, osallistuja voi valita samat tai eri näyttelijät. Näyttelijöiksi voi valita keitä tahansa: näyttelijöitä, somevaikuttajia, muusikoita, omia kavereita…

Kirjan nimi sekä valitut henkilöhahmot ja näyttelijät kirjoitetaan osallistumislappuun niille varattuihin kohtiin. Osallistumislappu laitetaan sermille tai seinälle näkyviin. Osallistuja kirjoittaa yhteystietonsa lapun alaosaan, irrottaa sen ja palauttaa neuvontaan/palautuslaatikkoon tms, jos hän haluaa osallistua palkintojen jakoon.

Voitte tehdä mallivastauksia kampanjan alussa ja laittaa ne sermille esimerkiksi.

Kampanjan ideaa saa muokata omaan kirjastoon sopivaksi.

**Kampanjan materiaalit**

* Ohjejuliste
* Banneri/logo
* Osallistumislappu
* Mainosjuliste
* Somistejulisteet (4 kpl)

Materiaalit ovat suomeksi ja ruotsiksi. Mukana on myös tiedote, jonka avulla kampanjaa voi mainostaa esim. kouluille tai lehtiin. Materiaaleihin kuuluu neljä somistejulistetta, joita voi halutessaan käyttää. Julisteet ovat sekä png-muodossa että pdf-muodossa.

Kampanjan materiaalit ovat muokattavissa omaan kirjastoon sopiviksi. Materiaalien mukana on word-tiedosto, jossa on linkit materiaalien Canva-pohjiin. Vinkki: muut kuin Vaski-kirjastot voivat vaihtaa oman kirjastonsa kirjastokortin The Silence of the Library –somistejulisteeseen.

**Tilastointi**

Tilastoidaan erikseen 1) palautetut osallistumislaput ja 2) osallistujat. Osallistujien määrä lasketaan palautuneiden lappujen alaosien mukaan.  Nuori voi osallistua kampanjaan useamman kerran.

Kampanja tilastoidaan samaan paikkaan, jonne tilastoidaan myös Varsojen lasten kesälukukampanja. Yksityiskohdat selvinnevät kampanjan päätyttyä.

**Muuta**

Kysymykset sähköpostitse osoitteeseen reetta.kannas@turku.fi